Șeful CNCD susține introducerea uniformelor școlare: Hainele reprezintă un motiv de hărțuire în școli
Data actualizării: Data publicării:
Uniforma școlară ar putea ajuta la reducerea hărțuirii în școli, a explicat președintele Consiliului Național pentru Combaterea Discriminării la „Interviurile digi24.ro”. Oficialul argumentează că un sondaj realizat în urmă cu patru ani în mediul preuniversitar a scos la iveală că primele două motive de hărțuire în școli sunt aspectul fizic și modul în care se îmbracă elevii. Pentru acesta din urmă, șeful CNCD se arată în favoarea introducerii uniformelor, care, spune el, ar mai atenua diferențele între copiii bogați și cei săraci.
Czaba Asztalos, președintele CNCD: Noi ce am măsurat acum aproape 4 ani în preuniversitar la nivelul părinților și profesorilor, la întrebarea care sunt primele motive sau cele mai importante motive de hărțuire în școală, primul motiv a fost aspectul fizic, al doilea a fost cum se îmbracă.
-Uniforma ar fi o soluție?
Czaba Asztalos, președintele CNCD: Opinia mea personală ar fi da. Mai atenuează diferențele economico-sociale dintre elevi și surse de umilire dintre un elev sau altul pentru că nu are bani să meargă cu ultimul răcnet de încălțări sau haine. Au fost care au introdus, pot fi foarte creative, nu trebuie să ne gândim la uniformele pe care le-am avut noi înainte de '89. O uniformă contribuie la un portofoliu de imagine a unei școli. Contribuie și la măsurile de securitate, mult mai ușor poți să le asiguri, poti să identifici cine aparține colectivului respectiv.